ddrg/super_eurlex huggingface dataset:
ΓΡΑΠΤΗ ΕΡΩΤΗΣΗ P-0960/98 υποβολή: Alexandros Alavanos (GUE/NGL) προς την Επιτροπή (18 Μαρτίου 1998)

Θέμα: Ενσωμάτωση οδηγίας προστασίας πολιτιστικών αγαθών από την Ελλάδα

Η Επιτροπή έχει προχωρήσει στην αποστολή αιτιολογημένης γνώμης προς την Ελλάδα για την μη έγκαιρη ενσωμάτωση της Κοινοτικής Οδηγίας 93/7 και της νεότερης 96/100 ((EE L 60 της 01.03.1997, σελ. 59 )) που ρυθμίζουν τους όρους και τις προϋποθέσεις για την επιστροφή πολιτιστικών αγαθών που έχουν παράνομα απομακρυνθεί από το έδαφος κράτους μέλους της ΕΕ. Ερωτάται η Επιτροπή:

1. Ποιούς λόγους επικαλείται η Ελλάδα και δεν έχει θέσει σε εφαρμογή την οδηγία;

2. Η μη ενσωμάτωση της οδηγίας μπορεί να έχει αρνητικές επιπτώσεις και, ενδεχομένως κινδύνους, για τα πολιτιστικά αγαθά της Ελλάδας; Ποιές;

Απάντηση του κ. Monti εξ ονόματος της Επιτροπής (23 Απριλίου 1998)

Επί του παρόντος, η Επιτροπή εξετάξει διεξοδικά το πρόβλημα που έθεσε το Αξιότιμο Μέλος του Κοινοβουλίου και δε θα παραλείψει να τον ενημερώσει σχετικά το ταχύτερο δυνατό,
ΓΡΑΠΤΗ ΕΡΩΤΗΣΗ E-1310/98 υποβολή: Josι Garcνa-Margallo y Marfil (PPE) προς την Επιτροπή (29 Απριλίου 1998)

Θέμα: Μετάβαση στο Ευρώ το 1999

Χάρις στη συμφωνία σταθερότητας και ανάπτυξης που ενέκρινε τον Ιούνιο του 1997 το Ευρωπαϊκό Συμβούλιο του Άμστερνταμ τα κράτη μέλη υποχρεούνται να θέτουν ως μεσοπρόθεσμο στόχο τους την «επίτευξη μιας σχεδόν ισοσκελισμένης ή πλεονασματικής δημοσιονομικής κατάστασης». Εάν συνεχίσουν τις δημοσιονομικές προσαρμογές τους κατά τα επόμενα έτη, τα κράτη μέλη θα διαθέτουν πλέον δημόσια οικονομικά που θα τους επιτρέπουν να αντιμετωπίζουν πολύ πιο εύκολα τις δημοσιονομικές συνέπειες ενδεχομένων αρνητικών εξελίξεων των οικονομικών τους.

Ποια όμως θα ήταν, κατά την Επιτροπή, η σημερινή κατάσταση στη Γερμανία εάν το προαναφερθέν σύμφωνο σταθερότητας είχε ισχύσει στην περίοδο 1992-1997;

Απάντηση του κ. de Silguy εξ ονόματος της Επιτροπής (2 Ιουνίου 1998)

Το σύμφωνο σταθερότητας και ανάπτυξης αποτελείται από ψήφισμα του Ευρωπαϊκού Συμβουλίου της 7ης Ιουνίου 1997 ((ΕΕ C 236 της 2.8.1997. )), τον κανονισμό του Συμβουλίου (ΕΚ) αριθ. 1466/97 της 7ης Ιουλίου 1997 για την ενίσχυση της εποπτείας της δημοσιονομικής κατάστασης και την εποπτεία και τον συντονισμό των οικονομικών πολιτικών ((ΕΕ L 209 της 2.8.1997. )), και τον κανονισμό του Συμβουλίου (ΕΚ) αριθ. 1467 της 7ης Ιουλίου 1997 για την επιτάχυνση και τη διασαφήνιση της εφαρμογής της διαδικασίας υπερβολικού ελλείμματος (2). Στόχος του συμφώνου είναι η δημοσιονομική πειθαρχία στην οικονομική και νομισματική ένωση (ΟΝΕ) με την οποία θα δημιουργηθούν οι κατάλληλες προϋποθέσεις σταθερότητας για διαρκή ανάπτυξη. Παρέχει ένα ισχυρό σύστημα κινήτρων ώστε τα κράτη μέλη να μην έχουν υπερβολικό έλλειμμα ή να το διορθώνουν ταχύτατα αν παρουσιαστεί μια τέτοια κατάσταση.

Το 1992, το δημοσιονομικό έλλειμμα της Γερμανίας ανερχόταν σε 2,6% του ακαθάριστου εγχώριου προϊόντος (ΑΕΠ), και το 1993 το έλλειμμα ήταν 3,2% του ΑΕΠ. Η κατάσταση αυτή οδήγησε στην απόφαση του Συμβουλίου της 26ης Σεπτεμβρίου 1994 περί ύπαρξης υπερβολικού ελλείμματος στη Γερμανία (άρθρο 104Γ, παράγραφος 6, της συνθήκης ΕΚ). Η απόφαση καταργήθηκε τον Ιούλιο του 1995 - όταν το έλλειμμα του 1994 μειώθηκε σε 2,4% - αλλά επανεισήχθη τον Ιούνιο του 1996, δεδομένου ότι το έλλειμμα του 1995 αυξήθηκε σε 3,3%. Στην περίοδο που καλύπτεται από την ερώτηση του αξιότιμου μέλους του Κοινοβουλίου, δηλαδή από το 1992 έως το 1997, η δημοσιονομική πολιτική της Γερμανίας ήταν προσανατολισμένη στην σύγκλιση, δηλαδή στη διόρθωση της κατάστασης υπερβολικού ελλείμματος και έτσι το άρθρο 104Γ της συνθήκης ΕΚ, που αναφέρεται στις κυρώσεις, δεν εφαρμόστηκε κατά το δεύτερο στάδιο της ΟΝΕ.
ΓΡΑΠΤΗ ΕΡΩΤΗΣΗ E-0968/98 υποβολή: Katerina Daskalaki (UPE) προς την Επιτροπή (30 Μαρτίου 1998)

Θέμα: Oι Τούρκοι κάνουν ξενοδοχείο ένα μοναστήρι στα κατεχόμενα

Σύμφωνα με ορισμένες πληροφορίες, το τουρκικό καθεστώς κατοχής στη Βόρειο Κύπρο έδωσε την άδεια να μετατραπεί σε ξενοδοχείο η αρμενική Μονή Αγίου Μακαρίου Πενταδακτύλου, γνωστή ως Αρμενομοναστήρι.

Ερωτάται η Επιτροπή αν έχει τις ίδιες πληροφορίες και αν γνωρίζει τι είδους επιχειρηματικά συμφέροντα είναι αναμεμειγμένα στην υπόθεση. Αν όχι, ερωτάται αν σκοπεύει να διερευνήσει και αυτή τη νέα παράνομη ενέργεια του κατοχικού καθεστώτος εναντίον της περιουσίας της αρμενικής εκκλησίας και του αρμενικού λαού, αλλά και γενικότερα των μνημείων της ευρωπαϊκής πολιτιστικής κληρονομιάς, τα οποία συστηματικά καταστρέφονται και λεηλατούνται στο κατεχόμενο τμήμα της Κύπρου.

Απάντηση του κ. Van den Broek εξ ονόματος της Επιτροπής (23 Απριλίου 1998)

Η Επιτροπή γνωρίζει τα γεγονότα στα οποία αναφέρεται το Αξιότιμο Μέλος του Κοινοβουλίου. Στις επαφές της με το βόρειο τμήμα της Κύπρου (οι οποίες περιορίζονται σε επίπεδο κοινωνίας των πολιτών), η Επιτροπή θα προσπαθήσει να θίξει το θέμα και να υπογραμμίσει την ανάγκη διατήρησης του μνημείου αυτού. Όσον αφορά την επιρροή που θα μπορούσε η Τουρκία να ασκήσει στο βόρειο τμήμα της Κύπρου σχετικά με το εν λόγω θέμα, η Επιτροπή θα προσπαθήσει επίσης να θίξει το ίδιο αυτό θέμα κατά τις επαφές της με τις τουρκικές αρχές.
ΓΡΑΠΤΗ ΕΡΩΤΗΣΗ E-0610/98 υποβολή: Esko Seppδnen (GUE/NGL) προς την Επιτροπή (9 Μαρτίου 1998)

Θέμα: Πυρηνικός σταθμός του Τσερνομπίλ και χρηματοδότηση νέων πυρηνικών σταθμών στην Ουκρανία

Ο πυρηνικός σταθμός του Τσερνομπίλ αντιπροσωπεύει μία τεράστια απειλή για ολόκληρη την Ευρώπη. Προφανώς ο εν λόγω σταθμός θα εξακολουθήσει να λειτουργεί δεδομένου ότι η ΕΕ και η ΕΤΑΑ δεν έχουν εκπληρώσει όλες τους τις υποχρεώσεις εν σχέσει με τη χρηματοδότηση εναλλακτικών μεθόδων παραγωγής ενέργειας στην Ουκρανία.

Ποιά μέτρα προτίθεται να λάβει η Επιτροπή για τη διευθέτηση του ζητήματος αυτού; Προτίθεται η Επιτροπή να χρηματοδοτήσει την αποπεράτωση νέων, ημιτελών, πυρηνικών σταθμών στην Ουκρανία προκειμένου να καταστεί δυνατός ο οριστικός τερματισμός της λειουργίας του πυρηνικού σταθμού του Τσερνομπίλ;

Απάντηση του κ.Van den Broek εξ ονόματος της Επιτροπής (30 Μαρτίου 1998)

Η Επιτροπή συμμερίζεται την άποψη που εκφράζεται σχετικά με τον κίνδυνο που συνεπάγεται η συνέχιση της λειτουργίας των αντιδραστήρων του Τσερνομπίλ. Η παύση λειτουργίας του σταθμού του Τσερνομπίλ το έτος 2000 παρουσιάζει εξαιρετική σημασία. Στο πλαίσιο αυτό, η Επιτροπή υποστηρίζει πλήρως την εφαρμογή του Μνημονίου Συμφωνίας για το κλείσιμο του Τσερνομπίλ μέχρι το έτος 2000 που υπεγράφη το Δεκέμβριο 1995 μεταξύ των μελών της ομάδας των 7 (G7) και της Ουκρανίας. Η εφαρμογή του μνημονίου συμφωνίας έχει σημειώσει ήδη πρόοδο. Έχουν διατεθεί 1 δισεκατ. $ ΗΠΑ (925 εκατ. ECU), κυρίως με τη μορφή δανείων για την προμήθεια καυσίμων, για την αποκατάσταση του σταθμού και για μέτρα αποτελεσματικής χρήσης της ενέργειας. Διατίθενται 500 εκατ. $ ΗΠΑ (465 εκατ. ECU) με τη μορφή επιχορηγήσεων για την οριστική θέση εκτός λειτουργίας του σταθμού του Τσερνομπίλ και για τη σαρκοφάγο. Εξετάζεται επί του παρόντος από το Κοινοβούλιο πρόταση της Επιτροπής για απόφαση του Συμβουλίου με σκοπό τη συνεισφορά μέχρι 100 εκατ. ECU στο ταμείο προστατευτικού καλύμματος του Τσερνομπίλ ((ΕΕ C 364 της 2.12.1997.)).

Με την ευκαιρία της συνάντησης κορυφής Κοινότητας-Ουκρανίας στις 5 Σεπτεμβρίου 1997, ο πρόεδρος Kuchma επιβεβαίωσε και πάλι σαφώς ότι η παύση λειτουργίας του Τσερνομπίλ εξαρτάται από την ολοκλήρωση των δύο πυρηνικών αντιδραστήρων στο Rovno και το Khmelnitsky.

Η Επιτροπή συμφωνεί κατ'αρχήν να χρηματοδοτήσει μέχρι το 50% των έργων Rovno 4 και Khmelnitsky 2 στο πλαίσιο της δανειακής διευκόλυνσης της Ευρατόμ, υπό την προϋπόθεση ότι πληρούνται οι παρακάτω όροι:

- το επίπεδο ασφάλειας των αντιδραστήρων να ανταποκρίνεται στα διεθνή πρότυπα 7

- να διατεθούν οι αναγκαίοι συμπληρωματικοί χρηματοδοτικοί πόροι, όπως αυτοί που εξασφαλίζει η Ευρωπαϊκή Τράπεζα Ανασυγκρότησης και Ανάπτυξης 7

- η Ουκρανία να πληρεί τους τεχνικούς, χρηματοδοτικούς και άλλους όρους που επιβάλλει η δανειακή συμφωνία που θα αποτελέσει το αντικείμενο διαπραγματεύσεων.
ΓΡΑΠΤΗ ΕΡΩΤΗΣΗ E-0742/98 υποβολή: Mihail Papayannakis (GUE/NGL) προς την Επιτροπή (18 Μαρτίου 1998)

Θέμα: Δυτικός άξονας

Θα μπορούσε η Επιτροπή να μας αναφέρει σε ποιό στάδιο βρίσκεται ο λεγόμενος δυτικός άξονας, εάν έχει γίνει μελέτη περιβαλλοντικών επιπτώσεων και τί ακριβώς προτείνει, γιατί σύμφωνα με πληροφορίες έχει αρχίσει η χάραξη του δρόμου και οι σχετικές απαλλοτριώσεις, πράγμα που προκαλεί διαμαρτυρίες και καταγγελίες;

Απάντηση της κ. Wulf-Mathies εξ ονόματος της Επιτροπής (16 Απριλίου 1998)

Το επιχειρησιακό πρόγραμμα «οδικοί άξονες» του κοινοτικού πλαισίου στήριξης (ΚΠΣ) για την Ελλάδα και για την χρονική περίοδο 1994-1999, προβλέπει συγχρηματοδότηση για την κατασκευή μόνο των δύο τμημάτων του «δυτικού άξονα»: πρόκειται για την περιφερειακή παράκαμψη του Αγρινίου και την περιφερειακή παράκαμψη της Πρέβεζας. Φαίνεται ότι οι ελληνικές αρχές έχουν την πρόθεση να προτείνουν συγχρηματοδότηση από το ΚΠΣ των υπολοίπων τμημάτων αυτού του άξονα για τη χρονική περίοδο 2000-2006. Προς αυτόν τον σκοπό, κατά την πρόσφατη τροποποίηση του επί του παρόντος ισχύοντος ΚΠΣ, πρότειναν, και η Επιτροπή αποδέχθηκε, συγχρηματοδότηση των μελετών σχετικά με αυτόν τον άξονα, συμπεριλαμβανομένων των μελετών περιβαλλοντικών επιπτώσεων. Σύμφωνα με τις πληροφορίες τις οποίες διαθέτει η Επιτροπή, οι μελέτες αυτές δεν έχουν ακόμα αρχίσει να εκπονούνται.

Αντιθέτως, έχουν περατωθεί οι περιβαλλοντικές και τεχνικές μελέτες που αφορούν τις περιφερειακές παρακάμψεις του Αγρινίου και της Πρέβεζας, και οι σχετικοί περιβαλλοντικοί όροι έχουν εγκριθεί σύμφωνα με την ισχύουσα νομοθεσία.
ΓΡΑΠΤΗ ΕΡΩΤΗΣΗ E-0406/98 υποβολή: Phillip Whitehead (PSE) προς την Επιτροπή (24 Φεβρουαρίου 1998)

Θέμα: Καθεστώτα καθορισμένων ποσοτήτων

Ποια κράτη μέλη έχουν καθεστώς καθορισμένων ποσοτήτων το οποίο έχει αποτελέσει αντικείμενο διερεύνησης και για ποιο λόγο εκτιμά η Επιτροπή ότι η ύπαρξη καθεστώτος καθορισμένων ποσοτήτων στη βρετανική αγορά άρτου συνιστά απειλή για το διακοινοτικό εμπόριο;

Απάντηση του κ. Monti εξ ονόματος της Επιτροπής (23 Απριλίου 1998)

Η Επιτροπή συγκεντρώνει τις πληροφορίες που απαιτούνται για την απάντηση στην ερώτηση που τέθηκε. Δε θα παραλείψει να γνωστοποιήσει το συντομότερο το αποτέλεσμα των ερευνών της.
ΓΡΑΠΤΗ ΕΡΩΤΗΣΗ E-1281/98 υποβολή: Nikitas Kaklamanis (UPE) προς την Επιτροπή (29 Απριλίου 1998)

Θέμα: Καταστροφή τάφων σε ελληνικό νεκροταφείο στην Κωνσταντινούπολη

Τα ξημερώματα της 30ης Μαρτίου 1998, βάνδαλοι κατέστρεψαν 51 τάφους στο ελληνικό νεκροταφείο του Αγίου Ελευθερίου των Ταταούλων, στην Κωνσταντινούπολη. Ενέργειες όπως αυτοί έχουν συμβεί πάμπολλες φορές, και η συνεχής επανάληψή τους αποδεικνύει ότι ο φανατισμός που καλλιεργεί η επίσημη Τουρκία αποδίδει «καρπούς», ενώ κανένα μέτρο δεν παίρνουν οι αρχές αυτής της χώρας για να προστατεύσουν τα μνημεία των μειονοτήτων που έχουν το θάρρος να διαβιούν στο έδαφός της.

Θα ήθελα να πληροφορηθώ από την Ευρωπαϊκή Επιτροπή αν γνωρίζει το θέμα και σε τί ενέργειες θα προβεί, ώστε να κινητοποιηθεί η Τουρκία και να τιμωρηθούν οι υπαίτιοι της επαίσχυντης αυτής πράξης.

Απάντηση του κ. Van den Broek εξ ονόματος της Επιτροπής (25 Μαΐου 1998)

Το Αξιότιμο Μέλος του Κοινοβουλίου παρακαλείται να ανατρέξει στην απάντηση της Επιτροπής στην προφορική ερώτηση Η-425/98 του κ. Papakyriazis κατά την ώρα των ερωτήσεων της συνόδου του Μαϊου 1998 ((Συζητήσεις του Κοινοβουλίου (Μαΐου 1998). )) του Κοινοβουλίου.
ΓΡΑΠΤΗ ΕΡΩΤΗΣΗ E-0226/98 υποβολή: Armelle Guinebertiθre (UPE) προς την Επιτροπή (13 Φεβρουαρίου 1998)

Θέμα: Κοινοτική παρέκκλιση για φοροαπαλλαγή των υγρών καυσίμων που χρησιμοποιούνται από τις υπηρεσίες κατάσβεσης πυρκαοών και παροχής βοηθείας

Οι τοπικές αρχές σήμερα χρηματοδοτούν τόσο την επένδυση όσο και τη λειτουργία του σώματος των πυροσβεστών. Πρόκειται για σημαντική συνεισφορά, ενώ η φορολογία των υγρών καυσίμων αυξάνεται και επομένως αφορά επίσης τη λειτουργία των υπηρεσιών κατάσβεσης πυρκαϊών και παροχής βοηθείας. Οι υπηρεσίες αυτές εξαιρούνται της υποχρεώσεως να προμηθεύονται τα ειδικά σήματα κυκλοφορίας, θα ήταν χρήσιμο λοιπόν να επιτραπεί η φοροαπαλλαγή των υγρών καυσίμων των εν λόγω υπηρεσιών.

Όμως η γαλλική κυβέρνηση θεωρεί πως η φοροαπαλλαγή των υγρών καυσίμων για τους πυροσβέστες δεν εφαρμόζεται σε κανένα άλλο κράτος-μέλος της Ευρωπαϊκής Ένωσης και εκτιμά πως μία τέτοια αίτηση κοινοτικής παρέκκλισης, η οποία θα έπρεπε να γίνει ομόφωνα αποδεκτή, δεν εντάσσεται στην προοπτική εναρμόνισης της φορολογίας μέσα στην Ευρωπαϊκή Ένωση.

Ποια είναι η θέση της Επιτροπής όσον αφορά το ενδεχόμενο θέσπισης μέτρου φοροαπαλλαγής των υγρών καυσίμων που χρησιμοποιούνται από τις υπηρεσίες κατάσβεσης πυρκαϊών και παροχής βοηθείας;

Απάντηση του κ.Monti εξ ονόματος της Επιτροπής (15 Απριλίου 1998)

Η φορολογία στα πετρελαιοειδή στην Κοινότητα διέπεται από τις διατάξεις της οδηγίας 92/81 ΕΟΚ του Συμβουλίου για την εναρμόνιση των ειδικών φόρων κατανάλωσης που επιβάλλονται στα πετρελαιοειδή ((ΕΕ αριθ L 316, της 31.10.1992 )).

Αυτή η οδηγία δεν περιέχει κοινοτική διάταξη που να επιτρέπει ειδικές εξαιρέσεις ή μειωμένους συντελεστές για τα οχήματα δημόσιας υπηρεσίας όπως εκείνα που αναφέρονται από το Αξιότιμο Μέλος. Παρ'όλα αυτά, ένα κράτος μέλος δύναται να ζητήσει παρέκκλιση χρησιμοποιώντας τη διαδικασία που αναφέρεται στο άρθρο 8 παράγραφος 4 της ίδιας οδηγίας. Οποιοδήποτε τέτοιο αίτημα πρέπει να εγκρίνεται από την Επιτροπή και τα υπόλοιπα κράτη μέλη.

Προς το παρόν, σε κανένα κράτος μέλος δεν έχει χορηγηθεί παρέκκλιση με αυτή τη διαδικασία για ειδική μεταχείρηση των πυροσβεστικών οχημάτων, παρ'όλο που η Ιταλία έχει τέτοια παρέκκλιση για τα ασθενοφόρα και η Ελλάδα για το εθνικό αστυνομικό σώμα, σύμφωνα με την απόφαση 97/425 ΕΚ της 30ης Ιουνίου 1997 του Συμβουλίου που εξουσιοδοτεί τα κράτη μέλη να εφαρμόσουν και να συνεχίζουν να εφαρμόζουν μειωμένους συντελεστές ειδικών φόρων κατανάλωσης ή απαλλαγές εξ αυτών για ορισμένα πετρελαιοειδή ειδικού σκοπού, σύμφωνα με τη διαδικασία που προβλέπεται στην οδηγία 92/81 ΕΟΚ ((ΕΕ L 182 της 10.7.1997 )).
ΓΡΑΠΤΗ ΕΡΩΤΗΣΗ E-0907/98 υποβολή: Daniel Varela Suanzes-Carpegna (PPE) προς την Επιτροπή (26 Μαρτίου 1998)

Θέμα: Εισαγωγή κονσερβών τόννου και παλαμίδας προελεύσεως τρίτων χωρών

Μπορεί η Επιτροπή να μας πληροφορήσει ποίος είναι ο όγκος των εισαγωγών κονσερβών τόννου και παλαμίδας προερχόμενες από τρίτες χώρες, αναφέροντας αναλυτικά ανά χώρα προέλευσης την ποσότητα που εισέρχεται στο έδαφος της Ευρωπαϊκής Ένωσης;

Κοινή απάντηση του κας Bonino εξ ονόματος της Επιτροπής στις γραπτές ερωτήσεις E-0907/98, E-0908/98, E-0909/98, E-0910/98, E-0911/98, E-0912/98, E-0913/98, E-0914/98 και E-0915/98 (30 Απριλίου 1998)

Λόγω του εύρους της απάντησης, στην οποία περιλαμβάνονται πολλοί πίνακες, η Επιτροπή την διαβιβάζει απευθείας στο Αξιότιμο Μέλος του Κοινοβουλίου και στη Γενική Γραμματεία του Κοινοβουλίου.
ΓΡΑΠΤΗ ΕΡΩΤΗΣΗ E-0655/98 υποβολή: Esko Seppδnen (GUE/NGL) προς την Επιτροπή (10 Μαρτίου 1998)

Θέμα: Χρήση ορμονών στην εκτροφή ζώων

Η χρήση ορμονών στην εκτροφή ζώων έχει γενικά απαγορευθεί στην ΕΕ. Επιτρέπεται μόνο για λόγους θεραπευτικούς. Ωστόσο, το σύστημα για την παρακολούθηση της χρήσης των ορμονών είναι ελλιπές. Σε πολλά κράτη έχουν εντοπιστεί υπολείμματα απαγορευμένων ορμονών στο κρέας. Παρά την απαγόρευση της χρήσης τους, σε ολόκληρη την ΕΕ πωλούνται, σύμφωνα με υπολογισμούς, ορμόνες έναντι ακόμη και 1,5 δισ. Ecu ετησίως (Der Spiegel). Ποιά μέτρα πρέπει να ληφθούν κατά τη γνώμη της Επιτροπής προκειμένου να καταστεί αποτελεσματικότερος σε σύγκριση με το παρελθόν ο έλεγχος της χρήσης ορμονών;

Απάντηση της κας Bonino εξ ονόματος της Επιτροπής (7 Απριλίου 1998)

Σύμφωνα με την οδηγία του Συμβουλίου 96/22/ΕΚ της 29ης Απριλίου 1996 περί απαγορεύσεως της χρησιμοποιήσεως ορισμένων ουσιών με ορμονική ή θυρεοστατική δράση και των Β-αγωνιστικών ουσιών στη ζωική παραγωγή και καταργήσεως των οδηγιών 81/602/ΕΟΚ, 88/146/ΕΟΚ και 88/299/ΕΟΚ ((ΕΕ L 125 της 23.5.1996 )), η χρήση ορμονών με σκοπό την αύξηση του βάρους των ζώων απαγορεύεται, κυρίως για λόγους προστασίας των καταναλωτών από την κατανάλωση ενδεχόμενα επικίνδυνων ουσιών.

Εντός της Κοινότητας η αρμοδιότητα για τον έλεγχο των απαγορευμένων ουσιών όπως οι ορμόνες που καλύπτονται από την οδηγία 96/22/ΕΚ ανήκει στα κράτη μέλη. Η οδηγία του Συμβουλίου 96/23/ΕΚ θεσπίζει τα μέτρα για τον έλεγχο ορισμένων ουσιών και υπολλειμάτων αυτών σε ζωντανά ζώα και σε ζωικά προϊόντα, συμπεριλαμβανομένων των ορμονών για την αύξηση του βάρους. Με την εφαρμογή από τα κράτη μέλη από 1ης Ιουλίου 1997 των μέτρων εποπτείας που απαιτούνται σύμφωνα με αυτή την οδηγία καθώς και με την επιβολή σοβαρών κυρώσεων για την απάτη, αναμένεται ότι η παράνομη χρήση ορμονών θα προλαμβάνεται αποτελεσματικότερα.
ΓΡΑΠΤΗ ΕΡΩΤΗΣΗ E-0826/98 υποβολή: Lis Jensen (I-EDN) προς την Επιτροπή (26 Μαρτίου 1998)

Θέμα: Προϋπολογισμός του Γραφείου της Επιτροπής στην Κοπεγχάγη στον τομέα της ενημέρωσης

Θα μπορούσε η Επιτροπή να διευκρινίσει το ύψος των κονδυλίων του προϋπολογισμού του Γραφείου της Επιτροπής στην Κοπεγχάγη στον τομέα της ενημέρωσης για το 1998; Ποιο μέρος των κονδυλίων αυτών θα χρησιμοποιηθεί πριν από τις 28 Μαΐου 1998;

Aπάντηση του κ. Oreja εξ ονόματος της Επιτροπής (2 Ιουνίου 1998)

Στο γραφείο πληροφοριών της Επιτροπής στη Δανία διετέθησαν κατά το 1998 1.248.000 ECU σε πιστώσεις ανάληψης υποχρεώσεων από το κονδύλιο του προϋπολογισμού Β3-300 (γενικές ενέργειες πληροφόρησης και επικοινωνίας σχετικά με την Ευρωπαϊκή Ένωση) και 20.000 ECU σε πιστώσεις ανάληψης υποχρεώσεων από το κονδύλιο του προϋπολογισμού Β3-301 (κέντρα μετάδοσης πληροφοριών).

Οι γενικές ενέργειες πληροφόρησης του γραφείου, όπως είναι η δημοσίευση ενός μηνιαίου περιοδικού, ενημερωτικών δελτίων, δελτίων πληροφοριών και η οργάνωση διαλέξεων και σεμιναρίων, διεξάγονται καθόλη τη διάρκεια του έτους, τόσο πριν όσο και μετά την ημερομηνία του δημοψηφίσματος.

Από το κονδύλιο Β3-306 (prince - πρόγραμμα πληροφόρησης για τους ευρωπαίους πολίτες/Ενέργειες πληροφόρησης σε σχέση με ειδικές πολιτικές) διετέθησαν 295.000 ΕCU σε πιστώσεις ανάληψης υποχρεώσεων στο γραφείο πληροφοριών στη Δανία για την ενημέρωση του κοινού σχετικά με τη Συνθήκη του Άμστερνταμ. Προς το παρόν είναι δύσκολο να προσδιορισθεί το ποσοστό αυτού του ποσού που θα ξοδευθεί πριν ή μετά τις 28 Μαΐου. Οι εν λόγω ενέργειες εμπίπτουν στην υποχρέωση που έχει η Επιτροπή να παρέχει πληροφορίες στο ευρύ κοινό (όπως είναι ο τεκμηριωμένος οδηγός σχετικά με τη συνθήκη του Άμστερνταμ) για διάφορα σημαντικά θέματα γύρω από την Κοινότητα.
ΓΡΑΠΤΗ ΕΡΩΤΗΣΗ E-0468/98 υποβολή: Richard Howitt (PSE) προς την Επιτροπή (27 Φεβρουαρίου 1998)

Θέμα: Κλείσιμο των διαρθρωτικών προγραμμάτων 1994-1999

Ποιό ήταν το ποσόν και το ποσοστό των πληρωμών που πραγματοποιήθηκαν από τα Διαρθρωτικά Ταμεία ανά στόχο και ανά κράτος μέλος, μετά το τέλος της προηγούμενης περιόδου προγραμματισμού στις 31 Δεκεμβρίου 1993; Βασιζόμενη σε τρέχοντες υπολογισμούς, θα θελήσει η Επιτροπή να θέσει στη διάθεσή μας έναν ανάλογο πίνακα για τις πιστώσεις που ενδέχεται να εκκρεμούν για εγκατάσταση στις 31 Δεκεμβρίου 1999; Τί προτίθεται να πράξει η Επιτροπή για να εξασφαλίσει ότι τα τρέχοντα προγράμματα θα ολοκληρωθούν ικανοποιητικά χωρίς να καθυστερήσουν αδικαιολόγητα οι τελευταίες πληρωμές ή να θιγεί η ποιότητα των σχεδίων;

Απάντηση της κας Wulf-Mathies εξ ονόματος της Επιτροπής (7 Μαΐου 1998)

Λόγω του εύρους της απάντησης, στην οποία περιλαμβάνονται πολλοί πίνακες, η Επιτροπή την διαβιβάζει απευθείας στο Αξιότιμο Μέλος του Κοινοβουλίου και στη Γενική Γραμματεία του Κοινοβουλίου.
ΓΡΑΠΤΗ ΕΡΩΤΗΣΗ P-0356/98 υποβολή: Mirja Ryynδnen (ELDR) προς την Επιτροπή (6 Φεβρουαρίου 1998)

Θέμα: Νομική προστασία των πολιτών της ΕΕ στη Ρωσία

Η κίνηση των οχημάτων από τα κράτη μέλη της ΕΕ προς τη Ρωσία στις οδικές αρτηρίες έχει αυξηθεί κατακόρυφα λόγω του «ανοίγματος» της εν λόγω χώρας και της αύξησης των εμπορικών της συνδιαλλαγών με τις χώρες της Δύσης. Ιδιαίτερα αυξημένη είναι η κίνηση μεταξύ Ρωσίας και Φινλανδίας, του μοναδικού κράτους μέλους της ΕΕ που συνορεύει με τη χώρα αυτή.

Τον τελευταίο καιρό έχουν σημειωθεί πολλά οδικά δυστυχήματα στη Ρωσία, στα οποία έχουν εμπλακεί οχήματα που προέρχονται από τη Φινλανδία με αποτέλεσμα, σε πολλές περιπτώσεις, φινλανδοί οδηγοί να φυλακίζονται για μεγάλο χρονικό διάστημα αναμένοντας την εκδίκαση της υπόθεσής τους ή την έκδοση της απόφασης από το αρμόδιο δικαστήριο, ακόμη και όταν είναι εμφανές ότι δεν είναι υπαίτιοι των εν λόγω δυστυχημάτων. Στους φυλακισμένους αυτούς δεν δίδεται ούτε η δυνατότητα να επικοινωνήσουν με τους οικείους τους. Ως εκ τούτου θα ήθελα να υποβάλω τις κάτωθι ερωτήσεις:

Ποιά μέτρα προτίθεται να λάβει η Επιτροπή προκειμένου να διασφαλισθεί ότι η Ρωσία δεν θα κάνει, στο εξής, διακρίσεις εις βάρος των κρατών μελών της Ένωσης και των πολιτών αυτών στηριζόμενη σε διατάξεις που ισχύουν μόνο στη Ρωσία;

Πώς προτίθεται η Επιτροπή να πείσει τις ρωσικές αρχές να εγγυηθούν νομική προστασία στους εργαζομένους στη Ρωσία πολίτες της Ευρωπαϊκής Ένωσης;

Απάντηση του κ. Van den Broek εξ ονόματος της Επιτροπής (27 Φεβρουαρίου 1998)

Η Επιτροπή συμμερίζεται την ανησυχία του Αξιότιμου Μέλους του Κοινοβουλίου σχετικά με την νομική προστασία των πολιτών της Κοινότητας στη Ρωσία.

Η νομική προστασία των πολιτών της Κοινότητας στη Ρωσία υπάγεται στην αρμοδιότητα των κρατών μελών με τη βοήθεια των διπλωματικών αντιπροσωπειών τους στη Ρωσία.

Εξάλλου, η Επιτροπή ασχολείται επίσης με το συγκεκριμένο θέμα, ειδικά όσον αφορά τη νομική προστασία των πολιτών της Κοινότητας που εργάζονται στη Ρωσία σε προγράμματα τεχνικής στήριξης ή ανθρωπιστικού χαρακτήρα, και ολοένα και περισσότερο όσον αφορά τους οικονομικούς φορείς.

Ετσι η Επιτροπή έθιξε το θέμα της νομικής προστασίας πολιτών της Κοινότητας που εργάζονται στη Ρωσία στις συνεδριάσεις της μεικτής επιτροπής Κοινότητας-Ρωσίας. Επιπλέον, ειδικά θέματα ασφάλειας των κοινοτικών μεταφορέων στους ρωσικούς δρόμους εθίγησαν κατά την ομάδα εργασίας εμπορικών θεμάτων, τον Οκτώβριο του 1997.

Η Επιτροπή θα συνεχίσει να θίγει τα θέματα αυτά στα κατάλληλα φόρα.
ΓΡΑΠΤΗ ΕΡΩΤΗΣΗ E-0939/98 υποβολή: Reimer Bφge (PPE) προς την Επιτροπή (30 Μαρτίου 1998)

Θέμα: Εισαγωγές και εξαγωγές γεωργικών προοόντων μεταξύ της ΕΕ και των ΧΚΑΕ

Μπορεί η Επιτροπή να αναφέρει ποιες ποσότητες γάλακτος, κρέατος, δημητριακών και γεωμήλων καταγωγής μεμονωμένων κρατών της κεντρικής και ανατολικής Ευρώπης εισήχθησαν στην ΕΕ τα έτη 1994, 1995, 1996 και 1997 χωρίς δασμούς ή υπό προτιμησιακό φορολογικό καθεστώς;

Μπορεί η Επιτροπή να αναφέρει ποιες ποσότητες γάλακτος, κρέατος, δημητριακών και γεωμήλων εξήγαγε η ΕΕ σε μεμονωμένα κράτη της κεντρικής και ανατολικής Ευρώπης τα έτη 1994, 1995, 1996 και 1997;

Απάντηση του κ. Fischler εξ ονόματος της Επιτροπής (22 Απριλίου 1998)

Η Επιτροπή διαβιβάζει απευθείας στο Αξιότιμο Μέλος του Κοινοβουλίου και στη Γενική Γραμματεία του Οργάνου αυτού πίνακα που περιέχει τις πληροφορίες που ζητήθηκαν.